Skinkel (adelsslekter)

**Skinkel** (også skrevet *Schinkel* og *Schinckel*) er navnet på tre beslektede, utdøde danske uradelsslekter.

## Skinkel med sjøbladene
Navnet Skinkel har trolig sin opprinnelse i godset Schinkel i Gettorf sogn. Slekten som bodde der, som etter våpenet å dømme (tre sjøblader) trolig har samme opprinnelse som den holstenske slekten Sehested, nevnes tidligst i 1284 med en Nicolaus Skinkel, som er antatt å være farfar til Ludeke Skinkel (nevnt 1337 og 1344); dennes sønn Otto Skinkel, også kalt Scheele (nevnt 1357 og 1398), var far til ridderen Borkvard Skinkel (nevnt 1382 og 1390) til Rolfsted, til ridder Bernike Skinkel (død 1418) til Iversnæs og Enggård m.m. og til Ludeke Skinkel (nevnt 1382 og 1412) til Egeskov. Sistnevntes sønn Johan Skinkel (nevnt 1427 og 1480) til Egeskov og Fjellebro hadde en datter, som ektet Hans Jensen (død tidligst 1487) til Gerskov av slekten Skinkel med liljen. Bernike Skinkel var far til ridderen Otte Skinkel (død ca. 1448) til Iversnæs og Enggård, hvis datter Hilleborg Skinkel (død 1494) ble gift med riksråd Knud Henriksen Gyldenstierne (død ca. 1467). Ovennevnte Borkvard Skinkel (nevnt 1382 og 1390) var far til dronning Margrethes kjøgemester Claus Skinkel (nevnt 1402 og 1440) til Lammehave. Slekten døde ut i mannslinjen i 1560 med hans sønnesønns sønn Jørgen Skinkel til Lammehave.

## Skinkel/Tinhuus

Den andre sønderjyske slekten som ble dels ble kalt Skinkel, dels Tinhuus (visstnok etter Tetenhusen i Krop sogn), føres tilbake til Markvard Tinhuus, nevnt 1313. Han var farfar til ridderen Albert Tinhuus (nevnt 1378) og til Markvard Tinhuus (nevnt 1385 og 1397). Sistnevntes hustru antas å være Anne Borkvardsdatter Skinkel av sjøblad-slekten. Deres sønn, ridder og landsdommer Otte Skinkel (nevnt 1385 og 1430) var far til Morten Skinkel eller Tinhuus (død senest 1480) til Rolfsted, hvis sønner var Hans Skinkel (nevnt 1485 og 1492) til Rolfsted og riksråd Laurids Skinkel (død 1533) til Egeskov og Juulskov; av hans døtre ble Anne Tinhuus (død 1565) gift med riksmarsk Frands Brockenhuus (1518–1569). Hans Skinkel til Rolfsted var far til Oluf Skinkel (død ca. 1556), som trolig var slektens siste mann, og til Anne Skinkel, gift med Poul Jensen til Gerskov omtalt nedenfor.

## Skinkel med liljen

Skinkel med liljen var uradelsslekt fra Odense som førte en lilje i sitt våpen. Slekten har antagelig liljevåpenet fra Odensens byvåpen. Dens eldste kjente mann er rådmann i Odense Hans Jensen (nevnt 1404 og 1405). Han var far til rådmann i Odense Jens Hansen (nevnt 1435 og 1459) til Østrupgård. Han var far til rådmann i Odense Hans Jensen (død tidligst 1487) til Gerskov, som ble gift med en datter av Johan Skinkel (nevnt 1427 og 1480) til Egeskov og Fjellebro av ætten Skinkel (med sjøblader). Deres sønn Poul Jensen Skinkel (f. ca. 1480, d. ca. 1528) til Gjerskov var gift med Anne Hansdatter Skinkel, datter av Hans Skinkel (nevnt 1485 og 1492) til Rolfsted av ætten Skinkel (Tinhuus). De var foreldre til Hans Skinkel (død tidligst 1554) til Gerskov og Poul Skinkel (falt 1565 ved Axtorne) til Egeskov og Østrupgård. Blant Poul Skinkels barn var Hilleborg Skinkel (1558–1612), gift med admiral Herluf Trolle Daa (1565-1630), og Morten Skinkel (1547–tidligst 1614) til Østrupgård, hvis sønnesønn var geheimeråd Morten Skinkel (1628–1691) til Søholm (Magleby) m.m.

Hans Skinkel (død tidligst 1554) var farfar til Laurids Skinkel (død 1670) til Gerskov og Søholm, hvis sønner var oberst Steen Skinkel (1652-1711) til Bækkeskov og viseadmiral Johan Skinkel (1649–1704) til Gerskov; hans sønn, generalløytnant Niels Juel Skinkel (død 1772) var far til generalmajor Johan Skinkel (1730-1790), som skal ha vært slektens siste mann.

## Litteratur
* Albert Fabritius, "Skinkel", i: Povl Engelstoft & Svend Dahl (red.), *[[Dansk biografisk leksikon]]*, København: J.H. Schultz Forlag 1932-44.
* *[[Danmarks Adels Aarbog]]*, XXXIII, 1916, s. 437-447; XXXIII, 1916, s. 507-513; XXXIII, 1916, s. 448-459; XL, 1923, s. 557 f.; LII, 1935, II, s. 146; LVII, 1940, II, s. 171.
* A. Thiset og P.L. Wittrup: *Nyt dansk Adelslexikon*, København 1904
* H. Storck: *Dansk Vaabenbog*, København 1910
* Sven Tito Achen: *Danske adelsvåbener*, København 1973